RSP วิ่งแรง 4 วันติด! บวกเพิ่มอีก 6% ลุ้นรายได้ปี 61 โตทะลุ 15%
RSP วิ่งแรง 4 วันติด! บวกเพิ่มอีก 6% ลุ้นรายได้ปี 61 โตทะลุ 15% ล่าสุด ณ เวลา 11.21 น. อยู่ที่ 6.60 บาท บวก 0.40 บาท หรือ 6.45% สูงสุดที่ 6.65 บาท ต่ำสุดที่ 6.10 บาท ด้วยมูลค่าซื้อขาย 131.47 ล้านบาท
23 ม.ค. 2561

ผู้สื่อข่าวรายงานว่า ราคาหุ้น บริษัท ริช สปอร์ต จำกัด (มหาชน) หรือ RSP ล่าสุด ณ เวลา 11.21 น. อยู่ที่ 6.60 บาท บวก 0.40 บาท หรือ 6.45% สูงสุดที่ 6.65 บาท ต่ำสุดที่ 6.10 บาท ด้วยมูลค่าซื้อขาย 131.47 ล้านบาท

ทั้งนี้ ราคาหุ้น RSP ปรับตัวขึ้น 4 วันติด นับตั้งแต่ราคาหุ้นปิดตลาดอยู่ที่ระดับ 5.45 บาท เมื่อวันที่ 17 ม.ค.61
ด้าน นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร RSP เปิดเผยว่า ภาพรวมงวดปี 61 บริษัทตั้งเป้ารายได้เติบโตไม่ต่ำกว่า 15% จากปี 60 หลังจากกำลังซื้อเริ่มปรับตัวดีขึ้น ประกอบกับมีการขยายสาขาภายในประเทศไทย รวมทั้งมีการขยายสาขาผลิตภัณฑ์ภายใต้ตราสินค้า Converse และขยายตลาดแบรนด์ PONY ไปประเทศกัมพูชามากขึ้น
โดยในงวดปี 61 บริษัทได้ตั้งงบลงทุนจำนวน 20-30 ล้านบาท โดยวางแผนจะเปิดสาขาภายใต้ตราสินค้า Converse เพิ่มอีก 5-10 สาขา คาดจะใช้งบลงทุนประมาณ 5 แสนบาทต่อสาขา จากในปัจจุบันมีร้านค้าขายปลีกอยู่ที่ 41 สาขา และมีเคาน์เตอร์ในห้างสรรพสินค้าจำนวน 114 สาขา รวมทั้งยังตั้งเป้าจะเปิดสาขาแบรนด์ PONY อีก 10 สาขา ซึ่งจะใช้งบลงทุนประมาณ 2 แสนบาทต่อสาขา จากปัจจุบันมีสาขาอยู่ที่แบรนด์ PONY อยู่ที่ 40 สาขา
อีกทั้งได้มีการร่วมจัดตั้งบริษัทร่วมทุนกับพันธมิตรในการขยายธุรกิจ โดยบริษัทได้วางแผนเปิดสาขาภายในเดือน ก.พ. 2560 ในกรุงพนมเปญ แบ่งเป็นเปิดสาขา Converse เพิ่ม 1 สาขา และเปิดสาขา Pony 1 สาขา ซึ่งมั่นใจว่าจะได้รับผลตอบรับที่ดี เนื่องจากผู้บริโภคในกัมพูชามีความนิยมแบรนด์ Converse
สำหรับการร่วมทุนดังกล่าว ถือเป็นการลงทุนในธุรกิจจัดจำหน่ายผลิตภัณฑ์ภายใต้ตราสินค้า Converse และ Pony ในประเทศกัมพูชา ภายใต้ชื่อบริษัท Rich Avenue Company Limited โดยบริษัทจะถือหุ้นในสัดส่วน 51% และทาง Melrose Avenue Company Limited จะถือหุ้นในสัดส่วน 49%